
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
[bookmark: _Hlk194474617]Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos šaulių sąjungos (toliau – Perkančioji organizacija) pirkimų Nr. 8412026 „Krovininis transportas 2026“, Nr. 8412935 „Mikroautobusai keleiviniai 2026“ ir Nr. 8390849 „Administracinis transportas“ (toliau Pirkimas Nr. 8390849, visi kartu – Pirkimai) dokumentų atitikties Įstatymui ir su jo įgyvendinimu susijusiems teisės aktams peržiūrą (peržiūra prevenciniais tikslais atliekama tam tikra apimtimi). 
Prevencine tvarka peržiūrėjusi Pirkimo dokumentus, susipažinusi su Perkančiosios organizacijos atsakymais į Tarnybos pateiktus klausimus bei įvertinusi viešai Centrinėje viešųjų pirkimų informacinėje sistemoje (CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų nuostatų (toliau – Rekomendacija).

1. Dėl Pirkimo objekto neskaidymo į dalis
[bookmark: _Hlk91152632]Pirkimo Nr. 8390849 dokumentuose nepateikti pirkimo objekto neskaidymo į dalis motyvai, o tik apsiribota lakonišku sakiniu: „<...> Pirkimo objektas neskaidomas į dalis, pirkimo objekto apimtis ir dalykas, reikalavimai ir techninė specifikacija apibrėžti specialiųjų pirkimo sąlygų 1 ir 8 prieduose“. Kadangi Pirkimas Nr. 8390849 yra tarptautinės vertės, Perkančioji organizacija turi vadovautis Įstatymo 28 straipsnio 2 dalimi ir 35 straipsnio 2 dalies 9 punktu, kuriuose imperatyviai nurodyta, kad perkančioji organizacija, nusprendusi neskaidyti objekto į dalis, privalo pirkimo dokumentuose nurodyti tokio sprendimo pagrindimą.
Atsižvelgiant į pirmiau aprašytą, rekomenduojama patikslinti Pirkimo Nr. 8390849 sąlygas ir pateikti šio pirkimo objekto neskaidymo į dalis pagrindimą.

2. Dėl Pirkimų sutarčių projektų
2.1. Pirkimų sutarčių projektų specialiųjų sąlygų (toliau – Sutarčių specialiosios sąlygos) 5.3.3 papunktyje yra nurodytos sutarties kainos / įkainių peržiūros dėl kainų lygio pokyčio sąlygos, tačiau 5.3 papunktyje yra nurodyta, kad sutarties kaina / įkainiai bus perskaičiuojami tik dėl PVM tarifo pasikeitimo. 
Rekomenduojama patikslinti Sutarčių specialiųjų sąlygų 5.3 papunktį, jame nurodant, kad Pirkimų sutarties kainos / įkainio perskaičiavimas atliekamas ir dėl kainų lygio pokyčio.
2.2. Įstatymo 35 straipsnio 4 dalyje įtvirtinta, kad pirkimo dokumentai turi būti tikslūs, aiškūs, be dviprasmybių. Pirmiau nurodyto įstatyminio imperatyvo neatitinka Sutarčių specialiosios sąlygos, numatančios sutarties galiojimo trukmę. Sutarčių specialiųjų sąlygų 11.1 papunktyje nurodyta, kad „<...> Sutartis galioja iki visiško prievolių įvykdymo (kol bus išnaudota Pradinės Sutarties vertė), Sutarties galiojimo terminas yra 6 (šeši) mėnesiai“. Tokia neaiškia ir dviprasmiška formuluote yra numatomos dvi savarankiškos sutarties galiojimo trukmės, todėl rekomenduotina patikslinti šią Sutarčių specialiąją sąlygą.

3. Kiti pastebėjimai
3.1. Atkreiptinas dėmesys, jog Tarnybos direktoriaus 2025 m. balandžio 17 d. įsakymu Nr. 1S-51 „Dėl Viešųjų pirkimų tarnybos direktoriaus 2024 m. vasario 8 d. įsakymo Nr. 1S-19 „Dėl Prekių viešojo pirkimo–pardavimo sutarties tipinių sąlygų patvirtinimo“ pakeitimo“ yra pakeistos tipinės prekių viešojo pirkimo pardavimo sutarties tipinės sąlygos. 
Atsižvelgiant į tai, jog Pirkimų sutarčių projektų bendrosios sąlygos yra parengtos pagal neaktualios redakcijos prekių viešojo pirkimo – pardavimo sutarties bendrąsias sąlygas, rekomenduoja ateityje vykdomuose pirkimuose pirkimo sąlygas rengti taikant aktualios redakcijos teisės aktu patvirtintas tipines pirkimo sutarčių sąlygas.
3.2. Įstatymo 2 straipsnio 39 dalyje nurodyta, kad pirkimo dokumentai – perkančiosios organizacijos pateikiami arba nurodomi dokumentai, kuriuose aprašomi ar nustatomi pirkimo ar jo procedūros elementai: skelbimas apie pirkimą, išankstinis informacinis skelbimas, naudojamas kaip kvietimo dalyvauti pirkime priemonė, techninė specifikacija, aprašomasis dokumentas, viešojo pirkimo–pardavimo sutarties projektas, viešojo pirkimo kandidatų ir dalyvių dokumentų teikimo tvarka, informacija apie pirkime taikomus reikalavimus ir (arba) kiti dokumentai, jų paaiškinimai (patikslinimai). Perkančioji organizacija Tarnybai nurodė, jog Pirkime Nr. 8390849 gauti du klausimai dėl techninės specifikacijos reikalavimų ir šio pirkimo objekto kiekio, tačiau, pastebėtina, jog CVP IS Pirkimo Nr. 8390849 informacijoje nėra paskelbti Perkančiosios organizacijos pateikti atsakymai į gautus klausimus. Rekomenduotina minėtą informaciją paskelbti CVP IS.
3.3. Pirkimo Nr. 8390849 techninėje specifikacijoje nurodyta, kad automobilio prošvaisa turi būti nuo 180 mm iki 240 mm, tačiau pasiūlymo formos 4.3 p. tiekėjų prašoma nurodyti siūlomo automobilio prošvaisą centimetrais (cm). Siekiant aiškumo, rekomenduotina suvienodinti techninėje specifikacijoje ir pasiūlymo formoje nurodytas siekiamos įsigyti transporto priemonės parametrų matavimo vienetų reikšmes. 

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija patikslinusi Pirkimų dokumentus, turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimų sąlygomis.



